Redakteursbrief: Dankie, ons 1.6 miljoen lesers!Susan Lombaard, uitvoerende hoof en redakteur van Maroela Media Foto: Noeleen Foster Geen draaiboekskrywer sou die afgelope week se plaaslike nuusgebeure in ‘n fliek tot sy reg kon laat kom nie. Elke keer as jy dink nou kan dinge nie nóg vreemder nie, maak die storielyn in onse Suid-Afrika van 2017 ‘n nuwe, bisarre kinkel. Vals nuus, of “fake news”, vier hoogty. Daar is “nuuswebwerwe” wat nét vals nuus publiseer, en dit verpak as satire – ‘n patetiese verskoning vir sensasiesoekery. Ongelukkig is nuusgebeure in SA so vreemd dat dié vals nuus dikwels minder vals klink as die ware nuus. Om te onderskei tussen vals nuus en ware nuus, raak al moeiliker. Hoe vreemder die nuus, hoe belangriker is dit vir ons hier by Maroela Media om seker te maak dat jy weet: Dit wat jy op Maroela lees, is die reine, volle waarheid. Ons doel voor oë vir 2017 is eenvoudig: Ons wil jou gebalanseerde, betroubare nuusbron wees. As jy wonder of iets die waarheid is, moet Maroela jou stilhouplek wees. As ons dit publiseer het, is dit die waarheid. En sover dit vir ons moontlik is, onderneem ons om vir jou ‘n gebalanseerde prentjie te gee deur alle kante van ‘n saak te ondersoek. Ek glo ons slaag toenemend hierin. Terugvoer van ons lesers bevat gewoonlik uitdrukkings soos “ons kan julle vertrou” of “as ek wonder, kyk ek op Maroela” of “Maroela gee regtig om vir sy lesers”. Terugvoer soos hierdie is ‘n riem onder die hart vir die hele Maroela-span. Die feit dat ons lesersgetalle byna onbeheersd groei, is ‘n bevestiging van hierdie mondelinge ondersteuning: Van 1 tot 30 Maart vanjaar het 1.6 miljoen unieke lesers Maroela Media se webwerf besoek. Dis 33% meer as die 1.2 miljoen unieke besoekers in November verlede jaar. Die totale besoeke aan die webwerf vir Maart staan tans op 6.3 miljoen, teen November se 4.5 miljoen – sowat 40% groei. En die aantal bladsye wat ons lesers in Maart gelees het, staan op 14.6 miljoen in vergelyking met November se 10.4 miljoen. As jy hier lees, is jy uiteraard een van die 1.6 miljoen mense wat ons getrou ondersteun. Daarvoor sê ek dankie – mag ons jou vertroue waardig wees. Net so belangrik soos dit vir ons is om betroubaar te wees, is dit ook vir ons dat ons lesers moet deel voel van ‘n gemeenskap. Dis waarom Maroela se kommentaarfunksie steeds aktief is en waarom ons deelname op die webblad en op sosiale media aanmoedig. Ons ontvang vandeesweek ‘n brief van ‘n leser, , Liezl Leibbrandt, wat ek graag deel, omdat dit so mooi presies verwoord wat ons poog om vir ons lesers te bied: Dankie, Maroela Media. Jy’t ons mense aan die praat. Met jul kommentaar wat die lesers kan gee, dek jy alle aspekte van menswees. Die mense lag, die mense pik ’n traan, die mense raak boos, die mense is lief, die mense haal ou koeie uit die sloot, die mense raak opgewonde, die mense is wie hulle is. Hulle gee nie voor nie, want hier kan hulle hul mening lug, onaangeraak, in die gemak van hul eie kantoor of by hul huis agter die rekenaar. Die mense voel nou hulle behoort iewers. Hulle kan hul kwade gevoelens neerpen, hulle kan hulle gelukkigheid deurgee, hulle dankbaarheid. Dit hou nie net op by die artikel nie; mense sê hoe hulle voel en dan antwoord ‘n vreemdeling, of dan tugtig ‘n vreemdeling jou. Jy kry komplimente of bemoediging, of word afgekraak op jou kommentaar. Jy voel partykeer jy’t iets om oor te dink. Dalk het die kommentaar jou lewe op daardie oomblik ‘n beter betekenis gegee. Dalk was jy in ‘n goeie bui, toe word dit sleg deur die antwoord van ‘n vreemdeling. Hoe dit ook al sy, ek dink die mense hou daarvan. Met dit als wil ek net sê, ons is uniek, elkeen is uniek geskape, niemand is dieselfde nie. Die kommentaar is somtyds common en naar. Maar o wee, ons keer altyd terug na ‘n berig om net nog ietsie in te kry. Ons eie lewe val soms uitmekaar, dan gaan ons na Maroela, want daar is vir seker iemand wat slegter af is, dan bring dit vir ons ’n bietjie genesing. Genesing vir iemand wat in soortgelyke situasies was. Ek is bly vir die positiewe artikels,dit gee mense hoop. ‘n Regte, ware weergawe van wat uurliks, daagliks in die lewe van ons medemens plaasvind. As daar iemand soek is, dan volg ons totdat die persoon gevind is – sommige kere dood, ander kere lewend. Dan het ons weer iets te vertel. En as dit nie was vir die kommentaar nie, dan sal dit maar jou eie gedagtes gewees het wat jy moes vergader in jou kop. Jy lees die artikel en praat ‘n honderd goed in jou kop. Nou het jy die geleentheid om ander gesprekke uit te lok of saam te stem. Aan al die mense wat so gereeld kommentaar lewer, jy is die sleutel. Ons mense is maar net soos kinders wat in afwagting sit dat sy mamma of pappa vir hom die nodige erkenning gee. Kom ons bou op eerder as om af te breek. Maroela… jou naam is op almal se lippe. Jy is ‘n live show vir ons land. Jy is die uitlaatklep! Groetnis Susan Lombaard Uitvoerende hoof: Maroela Media